text: Intet mistænkeligt fundet på gymnasium
  27 september 2019 kl. 05.32
  Fredag eftermiddag ophævede politiet afspærringen omkring Alssundgymnasiet Sønderborg. Skolen var lukket i flere timer, mens specialister finkæmmede området for mistænkelige genstande. 
  Opdateret kl. 17.00  med kommentar fra skolens rektor.
  Syd- og Sønderjyllands Politi evakuerede fredag morgen Alssundgymnasiet Sønderborg. En bombetrussel var blevet sendt på mail, og det fik politiet til at afspærre området.
  Forsvarets bomberyddere og bombehunde blev sat ind for at undersøge, om der var placeret en bombe på skolen.
  Omkring klokken 14.15 kunne politiet dog afblæse alarmen: Intet mistænkeligt var dukket op.
  Samtidig blev vejene omkring gymnasiet åbnet for trafik igen. De havde ellers været afspærret, mens undersøgelserne stod på.
  
  Mail i nat: "Bombe placeret"
  Rektoren på Alssundgymnasiet Sønderborg, Jeppe Kragelund fortalte tidligere på morgenen til TV SYD, at bombetruslen blev sendt i en mail klokken tre natten til fredag. Teksten var ganske kort: "Bombe placeret på Grundtvigs Allé 86."
  Ifølge rektoren skal en it-tekniker nu opspore, hvilken mailadresse truslen er sendt fra.
  
  Skolen roser personalet og politiet
  Alssundgymnasiet har efter episoden sendt en pressemeddelelse ud. Her siger skolens rektor følgende.
  - Vi er meget glade for den professionelle og effektive indsats fra politiets side, fortæller rektor Jeppe Kragelund.
  - Vi var selvfølgelig både forundrede og påvirkede af en så ubehagelig trussel på en dag, der skulle have været endnu en rar og hyggelig afslutning på ugen for elever og lærere på AGS. Og derfor er jeg også glad for at kunne rose mit personale og politiet for deres professionelle reaktion på noget så uvant for os som trusler.”
  Bombetrussel mod Alssund Gymnasium sendt ind på mail til gymnasiet, der er evakueret. Politiet afspærrer stedet. Elever underrettes af gymnasiet. Følg politiets anvisninger. Politiet har pt. ikke yderligere kommentarer. #politidk
  
  